Minister moet sê oor jagluiperds wat in Indië vrekTwee jong jagluiperdmannetjies. Foto’s van die nuwe aankomelinge in Rietvlei-natuurreservaat is nog nie beskikbaar nie. (Foto: Constant Hoogstad/EWT.) Twee van die Afrika-jagluiperds wat as deel van ŉ jagluiperdhervestigingsprojek na Indië uitgevoer is, is binne twee maande in dié Asiatiese land dood en die minister skuld Suid-Afrikaners ŉ verduideliking hieroor. Maroela Media het vroeër berig Suid-Afrika en Indië het ŉ samewerkingsooreenkoms om jagluiperds in Indië te hervestig. Tot dusver is 12 jagluiperds van Suid-Afrika en agt van Namibië na Indië geneem. Die DA soek nou antwoorde van Barbara Creecy, minister van die departement omgewingsake, bosbou en visserye (DFFE), oor die uitvoer van dié bedreigde diere, moontlik sonder dat die nodige prosesse gevolg is. “Die jagluiperds is ten spyte van groot kommer steeds uitgevoer. Dit sluit die feit in dat nie-nadelige bevindings wat in 2021 met betrekking tot jagluiperds gemaak is, nie in ag geneem is nie,” sê die DA-LP’s Hannah Winckler en Dave Bryant in ŉ gesamentlike verklaring. Die Wet op Nasionale Omgewingsbestuur en Biodiversiteit (Nemba) bepaal dat nie-nadelige bevindings vir bedreigde of beskermde spesies ŉ openbare konsultasieproses moet ondergaan voordat dit aangeneem kan word. Dit blyk egter dat die departement die 12 jagluiperds na Indië laat gaan het sonder dat dit gedoen is. “Enige voorgestelde bevindings moet in die Staatskoerant gepubliseer word, en belanghebbende of geraakte partye moet ŉ tydperk van minstens 30 dae gegun word om kommentaar te lewer,” sê die DA. “Die minister moet ook enige kommentaar wat tydens die openbare konsultasieproses ontvang is in ag neem voordat ŉ finale besluit oor die nie-nadelige bevinding geneem word.” Volgens Creecy het die departement wetenskaplike advies ontvang wat die riglyne vir die uitvoer van jagluiperds uit klein private reservate bepaal. Die departement het Nemba oortree deur op dié raad te steun, eerder as op ŉ geformaliseerde bevinding. Die verontagsaming van Nemba-vereistes kan ernstige gevolge inhou, waarsku hulle. “Hierdie vereistes is ingestel om te verseker dat alle belanghebbende en geraakte partye inspraak het in besluite wat die bewaring van bedreigde of beskermde spesies kan beïnvloed. “Deur nie die regte prosedures te volg nie, loop die minister die risiko om die bewaringspogings vir die jagluiperdbevolking in Suid-Afrika te ondermyn en die stemme te verontagsaam van diegene wat waardevolle insette kon lewer,” sê Winckler en Bryant. “Die bewaring van Suid-Afrika se biodiversiteit moet altyd ŉ topprioriteit wees en ons hoop dat die minister die nodige stappe sal doen om dit te verseker.”